
<Commission>{EMPL}Επιτροπή Απασχόλησης και Κοινωνικών Υποθέσεων</Commission>
Η Πρόεδρος

<Date>{25/02/2026}25.2.2026</Date>
Κύριο Johan Van Overtveldt
Πρόεδρο
Επιτροπή Προϋπολογισμών
ΒΡΥΞΕΛΛΕΣ
Θέμα:	<Titre>Γνωμοδότηση σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση για τους Απολυμένους Εργαζόμενους ύστερα από αίτηση του Βελγίου — EGF/2025/004 BE/Tupperware</Titre> <DocRef>(2026/0004(BUD))</DocRef>
Κύριε Πρόεδρε,
Στο πλαίσιο της διεξαγόμενης διαδικασίας, η Επιτροπή Απασχόλησης και Κοινωνικών Υποθέσεων ανέλαβε να υποβάλει γνωμοδότηση στην επιτροπή σας και αποφάσισε να διαβιβάσει την παρούσα γνωμοδότηση υπό μορφή επιστολής.
Η Επιτροπή Απασχόλησης και Κοινωνικών Υποθέσεων εξέτασε το ζήτημα κατά τη συνεδρίασή της στις 25 Φεβρουαρίου 2026. Στη συνεδρίαση αυτή αποφάσισε να υποβάλει την ακόλουθη γνωμοδότηση στην Επιτροπή Προϋπολογισμών ως αρμόδια επί της ουσίας επιτροπή.
Με εκτίμηση,

Li Andersson


ΓΝΩΜΟΔΟΤΗΣΗ
Α.	λαμβάνοντας υπόψη ότι, στις 28 Αυγούστου 2025, το Βέλγιο υπέβαλε αίτηση EGF/2025/004 BE/Tupperware για χρηματοδοτική συνεισφορά από το Ευρωπαϊκό Ταμείο Προσαρμογής στην Παγκοσμιοποίηση για τους Απολυμένους Εργαζόμενους (ΕΤΠ) μετά από απολύσεις στην Tupperware General Services NV στο Βέλγιο, η οποία δραστηριοποιείται στον οικονομικό τομέα που ταξινομείται στον κλάδο 22 (Κατασκευή προϊόντων από ελαστικό (καουτσούκ) και πλαστικές ύλες) της NACE αναθ. 2 στην περιοχή NUTS 2 της Ανατολικής Φλάνδρας (BE23)· 
Β.	λαμβάνοντας υπόψη ότι το Βέλγιο υπέβαλε την αίτηση δυνάμει των κριτηρίων παρέμβασης που προβλέπονται στο άρθρο 4 παράγραφος 2 στοιχείο α) του κανονισμού (ΕΕ) 2021/691, σύμφωνα με το οποίο απαιτείται παύση της δραστηριότητας τουλάχιστον 200 εργαζομένων εντός περιόδου αναφοράς τεσσάρων μηνών (σε αυτή την περίπτωση από τις 17 Φεβρουαρίου 2025 έως τις 17 Ιουνίου 2025), σε επιχείρηση κράτους μέλους, συμπεριλαμβανομένων των εργαζομένων που απολύονται από προμηθευτές ή παραγωγούς των επόμενων σταδίων του προϊόντος και/ή αυτοαπασχολουμένων των οποίων έπαυσε η δραστηριότητα· λαμβάνοντας υπόψη ότι, αφού η Επιτροπή εξέτασε την εν λόγω αίτηση, κατέληξε στο συμπέρασμα, σύμφωνα με όλες τις εφαρμοστέες διατάξεις του κανονισμού ΕΤΠ, ότι πληρούνται οι προϋποθέσεις για τη χορήγηση χρηματοδοτικής συνεισφοράς από το ΕΤΠ·
Γ.	λαμβάνοντας υπόψη ότι η αίτηση αφορά 267 απολυμένους εργαζομένους (επιλέξιμους δικαιούχους) των οποίων η δραστηριότητα έχει παύσει στους οικονομικούς τομείς που αναφέρονται ανωτέρω· 
Δ.	λαμβάνοντας υπόψη ότι, στις 20 Ιανουαρίου 2026, η Επιτροπή ενέκρινε πρόταση απόφασης για την κινητοποίηση του ΕΤΠ υπέρ του Βελγίου, για να στηρίξει την επανένταξη στην αγορά εργασίας 267 ενδιαφερόμενων δικαιούχων· 
Ε.	λαμβάνοντας υπόψη ότι η αμερικανική εταιρεία Tupperware Brands, μητρική εταιρεία της Tupperware Belgium, ανακάλεσε απροσδόκητα τις άδειες παραγωγής και πώλησης που είχαν χορηγηθεί στην Tupperware General Services NV, καθιστώντας τη βελγική θυγατρική της Tupperware οικονομικά μη βιώσιμη και οδηγώντας στην πτώχευσή της στις 17 Φεβρουαρίου 2025· λαμβάνοντας υπόψη ότι τον Οκτώβριο του 2024 η Tupperware Brands εξαγοράστηκε από πιστωτές, και ότι η εξαγορά αυτή οδήγησε σε εκτεταμένη αναδιάρθρωση, καθώς η εταιρεία αποσύρθηκε από ορισμένες μη βασικές αγορές και έκλεισε εγκαταστάσεις, όπως οι ευρωπαϊκές μονάδες· 
ΣΤ.	λαμβάνοντας υπόψη ότι στο Βέλγιο οι πτωχεύσεις αυξάνονται από το 2022· λαμβάνοντας υπόψη ότι το 2024 περισσότερες από 11 000 επιχειρήσεις κηρύχθηκαν σε πτώχευση (6 323 στη Φλάνδρα), το υψηλότερο ποσοστό από το 2013· λαμβάνοντας υπόψη ότι αυτή η αυξητική τάση διατηρήθηκε, καθώς, μεταξύ του Ιανουαρίου και του Σεπτεμβρίου 2025, 8 493 επιχειρήσεις πτώχευσαν, εκ των οποίων 4 964 ή 58 % στη Φλάνδρα· λαμβάνοντας υπόψη ότι, ως αποτέλεσμα των πτωχεύσεων, χάθηκαν στο Βέλγιο 32 566 θέσεις εργασίας το 2024 και 15 351 το πρώτο εξάμηνο του 2025, εκ των οποίων οι απώλειες θέσεων εργασίας στη Φλάνδρα αντιπροσωπεύουν το 59 % και το 51 % αντίστοιχα· λαμβάνοντας υπόψη ότι περίπου το 18 % αυτών των απωλειών θέσεων εργασίας σημειώθηκε στον βιομηχανικό τομέα· λαμβάνοντας υπόψη ότι, επιπλέον, οι πρόσφατες αναδιαρθρώσεις, όπως οι απολύσεις στις εταιρείες Van Hool, Sappi και Purmo, BelGaN, Casa και Audi, για τις οποίες το Βέλγιο υπέβαλε αίτηση για στήριξη από το ΕΤΠ, επηρεάζουν τη φλαμανδική αγορά εργασίας: οι θέσεις εργασίας στον βιομηχανικό κλάδο έχουν μειωθεί·
Ζ.	λαμβάνοντας υπόψη ότι η Tupperware βρισκόταν στο Aalst, μία από τις έξι διοικητικές περιφέρειες της επαρχίας της Ανατολικής Φλάνδρας· λαμβάνοντας υπόψη ότι στην Ανατολική Φλάνδρα σημειώθηκε μείωση του αριθμού των κενών θέσεων εργασίας που δηλώθηκαν στις δημόσιες υπηρεσίες απασχόλησης κατά 13,8 % τον Μάιο του 2025 σε ετήσια βάση· λαμβάνοντας υπόψη ότι, επιπλέον, πριν από το κλείσιμο της Tupperware, η Aalst είχε ήδη το χαμηλότερο ποσοστό απασχόλησης στη Φλάνδρα, 53,82 %, το οποίο είναι κατά 20 ποσοστιαίες μονάδες χαμηλότερο από το μέσο ποσοστό απασχόλησης της Φλάνδρας (74,1 %)· λαμβάνοντας υπόψη ότι το ποσοστό ανεργίας στη Φλάνδρα είναι περίπου 3,8 %· λαμβάνοντας, ωστόσο, υπόψη ότι αυξάνεται σε 8,8 % (+5 ποσοστιαίες μονάδες) στα άτομα με χαμηλό μορφωτικό επίπεδο· λαμβάνοντας υπόψη ότι ένας στους τρεις πρώην εργαζομένους της Tupperware έχει χαμηλό επίπεδο εκπαίδευσης και ότι απαιτείται ειδική στήριξη που να προσαρμόζεται στα χαρακτηριστικά των εργαζομένων αυτών ώστε να μπορέσουν να καλύψουν τις ελλείψεις τους και να βρουν νέες θέσεις εργασίας·
Η.	λαμβάνοντας υπόψη ότι το Βέλγιο ανέφερε ότι η συντονισμένη δέσμη εξατομικευμένων υπηρεσιών καταρτίστηκε σε διαβούλευση με τους κοινωνικούς εταίρους, σύμφωνα με το άρθρο 7 παράγραφος 4 του κανονισμού ΕΤΠ· 
Θ.	λαμβάνοντας υπόψη ότι το ΕΤΠ δεν υπερβαίνει το ανώτατο ετήσιο ποσό των 30 εκατομμυρίων EUR (σε τιμές 2018), όπως ορίζει το άρθρο 8 του κανονισμού (ΕΕ, Ευρατόμ) 2020/2093 του Συμβουλίου, της 17ης Δεκεμβρίου 2020, για τον καθορισμό του πολυετούς δημοσιονομικού πλαισίου για τα έτη 2021 έως 2027·
για τους λόγους αυτούς, η Επιτροπή Απασχόλησης και Κοινωνικών Υποθέσεων καλεί την Επιτροπή Προϋπολογισμών, που είναι αρμόδια επί της ουσίας, να συμπεριλάβει στην πρόταση ψηφίσματός της τις ακόλουθες προτάσεις:
1.	υπενθυμίζει ότι στόχος του ΕΤΠ είναι η επίδειξη αλληλεγγύης και η παροχή στήριξης στους δικαιούχους· θεωρεί ότι οι χρηματοδοτικές συνεισφορές του ΕΤΠ θα πρέπει να αφορούν κυρίως ενεργητικά μέτρα πολιτικής για την αγορά εργασίας και εξατομικευμένες υπηρεσίες που να αποσκοπούν στην ταχεία επανένταξη των δικαιούχων σε αξιοπρεπή και διατηρήσιμη απασχόληση, είτε εντός είτε εκτός του αρχικού κλάδου δραστηριότητάς τους· τονίζει τη σημασία της προετοιμασίας και της υποστήριξης των εργαζομένων για την επείγουσα και αναγκαία πράσινη και ψηφιακή μετάβαση της ευρωπαϊκής οικονομίας και κοινωνίας· επαναλαμβάνει, στο πλαίσιο αυτό, τον σημαντικό ρόλο που διαδραματίζει η Ένωση, μεταξύ άλλων μέσω του ΕΤΠ, στη χρηματοδότηση των αναγκαίων προσόντων για τη δίκαιη μετάβαση σύμφωνα με την Ευρωπαϊκή Πράσινη Συμφωνία· 
2.	συμφωνεί με την Επιτροπή ότι πληρούνται οι προϋποθέσεις που ορίζονται στο άρθρο 4 παράγραφος 2 στοιχείο α) του κανονισμού ΕΤΠ και ότι το Βέλγιο δικαιούται, δυνάμει του εν λόγω κανονισμού, να λάβει χρηματοδοτική συνεισφορά ύψους 622 650 EUR, ποσό που αντιστοιχεί στο 85 % των συνολικών δαπανών ύψους 1 909 000 EUR, στο οποίο περιλαμβάνονται δαπάνες για εξατομικευμένες υπηρεσίες ύψους 1 843 500 EUR και δαπάνες για δραστηριότητες προετοιμασίας, διαχείρισης, ενημέρωσης και δημοσιότητας, ελέγχου και υποβολής εκθέσεων ύψους 65 500 EUR·
3.	σημειώνει το γεγονός ότι το Βέλγιο έχει παράσχει όλες τις αναγκαίες διαβεβαιώσεις ότι έχουν τηρηθεί οι απαιτήσεις που ορίζονται στην εθνική και ενωσιακή νομοθεσία σχετικά με τις ομαδικές απολύσεις και ότι οι αρχές της ίσης μεταχείρισης και της απαγόρευσης των διακρίσεων θα τηρούνται κατά την πρόσβαση στα προτεινόμενα μέτρα και την εφαρμογή τους·
4.	υπενθυμίζει το προφίλ των απολυμένων εργαζομένων, με περισσότερους από τους μισούς απολυμένους εργαζομένους να είναι άνω των 50 ετών και το ένα τρίτο να έχει χαμηλή δευτεροβάθμια εκπαίδευση ή κατώτερη αυτής, και θεωρεί ότι, μαζί με την πτωτική τάση των κενών θέσεων εργασίας και τη γεωγραφική κατανομή της, οι εργαζόμενοι θα χρειαστούν πρόσθετη εξατομικευμένη στήριξη, ιδίως στοχευμένη βοήθεια που επικεντρώνεται στην αναβάθμιση των δεξιοτήτων και την επανεκπαίδευση, προκειμένου να τους βοηθήσει να επιτύχουν τη μετάβαση στην απασχόληση·
5.	τονίζει ότι το Βέλγιο επιβεβαίωσε ότι τα μέτρα που υποστηρίζονται από το ΕΤΠ δεν θα λάβουν χρηματοδοτική συνεισφορά από άλλα χρηματοδοτικά μέσα της Ένωσης·
6.	σημειώνει ότι η εξατομικευμένη συντονισμένη δέσμη μέτρων που πρόκειται να παρασχεθεί στους απολυμένους εργαζομένους συνίσταται στα ακόλουθα μέτρα: α) ειδική ομάδα (ενημερωτικές ημερίδες διοργανωμένες από διαχειριστές λογαριασμών με εκτεταμένες γνώσεις της τοπικής αγοράς εργασίας και συμβούλους με πείρα καθοδήγησης στο πλαίσιο ομαδικών απολύσεων), β) επανατοποθέτηση στην αγορά εργασίας (οι υπηρεσίες επανατοποθέτησης στην αγορά εργασίας σε ομαδικές ή ατομικές συνεδρίες περιλαμβάνουν, μεταξύ άλλων, μια αρχική συνέντευξη και την παροχή ατομικής καθοδήγησης, την πιστοποίηση των δεξιοτήτων που απέκτησε ο εργαζόμενος, συμβουλές στη χρήση της ψηφιακής πλατφόρμας για την αναζήτηση εργασίας κ.λπ.)· όσοι χρειάζονται κατάρτιση στον τομέα των ΤΠΕ θα λάβουν βασική κατάρτιση και πρόσθετη στήριξη μέσω των ψηφιακών τραπεζών, όπου οι εργαζόμενοι μπορούν να δανείζονται φορητό υπολογιστή, να λαμβάνουν κατάρτιση σχετικά με τον τρόπο χρήσης του κ.λπ.), γ) βοήθεια για την εξεύρεση εργασίας, δ) καθοδήγηση, ε) ενισχυμένη βοήθεια για την αναζήτηση εργασίας, στ) κατάρτιση και επανακατάρτιση, ζ) κατάρτιση στον χώρο εργασίας, η) ημερίδα ευκαιριών απασχόλησης, και θ) διερεύνηση της αγοράς εργασίας για τον εντοπισμό κενών θέσεων και αντιστοίχιση προσφοράς και ζήτησης· δεδομένης της ηλικίας και του εκπαιδευτικού προφίλ των στοχευμένων δικαιούχων, τονίζει ότι οι ειδικές ανάγκες αυτών των ομάδων θα πρέπει να λαμβάνονται υπόψη κατά την παροχή εξατομικευμένων υπηρεσιών·
[bookmark: _Hlk222318689]7.	τονίζει ειδικότερα τη σημασία του άρθρου 7 παράγραφος 2 του κανονισμού ΕΤΠ, το οποίο απαιτεί η συντονισμένη δέσμη μέτρων να προβλέπει τις μελλοντικές προοπτικές της αγοράς εργασίας και τις απαιτούμενες δεξιότητες, οι οποίες είναι συμβατές με τη στροφή προς μια αποδοτική ως προς τη χρήση των πόρων και βιώσιμη οικονομία και με ιδιαίτερη έμφαση στη διάδοση των δεξιοτήτων που απαιτούνται στην ψηφιακή βιομηχανική εποχή· εκφράζει την ικανοποίησή του για το γεγονός ότι η κατάρτιση στον τομέα των ΤΠΕ και η πρόσθετη στήριξη που προβλέπεται στο πλαίσιο των υπηρεσιών επανατοποθέτησης στην αγορά εργασίας παρέχουν στήριξη τόσο σε ψηφιακά αναλφάβητους όσο και σε όσους διαθέτουν ορισμένες ψηφιακές δεξιότητες, με την υποστήριξη της αξιολόγησης των ψηφιακών δεξιοτήτων και της παροχής στους εργαζομένους της δυνατότητας να δανείζονται φορητό υπολογιστή, να λαμβάνουν κατάρτιση σχετικά με τον τρόπο χρήσης του και να λαμβάνουν απαντήσεις στις ψηφιακές ερωτήσεις τους·
8.	υπενθυμίζει τη δυνατότητα θέσπισης ειδικών και χρονικά περιορισμένων μέτρων στο πλαίσιο της συντονισμένης δέσμης μέτρων, συμπεριλαμβανομένης, μεταξύ άλλων, της καταβολής επιδομάτων τέκνου, όπως προβλέπεται στο άρθρο 7 παράγραφος 2 στοιχείο β) του κανονισμού ΕΤΠ, προκειμένου να διευκολυνθεί η συμμετοχή των ατόμων που αναζητούν εργασία στις προτεινόμενες δραστηριότητες.

